b'\n_START_ARTICLE_\nHallinnan loukkaus\n_START_PARAGRAPH_\nHallinnan loukkaus on Suomen rikoslaissa rangaistavaksi s\xc3\xa4\xc3\xa4detty teko, johon syyllistyy henkil\xc3\xb6, joka luvattomasti ottaa haltuunsa toisen hallinnassa olevaa omaisuutta. Se on rikosoikeudellinen erityiskriminalisointi, josta on ollut tarve s\xc3\xa4\xc3\xa4t\xc3\xa4\xc3\xa4 omana s\xc3\xa4\xc3\xa4nn\xc3\xb6ksen\xc3\xa4\xc3\xa4n, koska muiden rikosten tunnusmerkist\xc3\xb6t eiv\xc3\xa4t kata t\xc3\xa4llaisia tapauksia.\n_START_SECTION_\nS\xc3\xa4\xc3\xa4nn\xc3\xb6ksen soveltaminen\n_START_PARAGRAPH_\nS\xc3\xa4\xc3\xa4nn\xc3\xb6s on ryhmitelty sen mukaan, millaisen omaisuuden hallintaan rikos kohdistuu. Ensimm\xc3\xa4inen kohta k\xc3\xa4sittelee irtainta omaisuutta. Hallinnan loukkauksen kohteena on mahdollista olla my\xc3\xb6s rikoksen tekij\xc3\xa4n omistama esine, joka on annettu toisen hallintaan. T\xc3\xa4llainen tilanne on vaikkapa pantiksi annetun esineen luvaton haltuunotto. Sen sijaan, jos heitt\xc3\xa4\xc3\xa4 toisen hallitseman esineen mereen, jolloin sit\xc3\xa4 ei mitenk\xc3\xa4\xc3\xa4n saa takaisin, on kyseess\xc3\xa4 liev\xc3\xa4, tavallinen tai t\xc3\xb6rke\xc3\xa4 vahingonteko._NEWLINE_Toinen kohta k\xc3\xa4sittelee kiinte\xc3\xa4\xc3\xa4 omaisuutta. Toisen pihamaan k\xc3\xa4ytt\xc3\xa4minen kulkutien\xc3\xa4 voi olla rangaistavaa my\xc3\xb6s kotirauhan rikkomisena. T\xc3\xa4ll\xc3\xb6in hallinnan loukkaus on toissijainen rikos ja se syrj\xc3\xa4ytyy. Jotta pihamaan kautta kulkeminen olisi rangaistavaa, sen on oltava toistuvaa. Jos kulkija aikaansaa vahinkoa k\xc3\xa4ytt\xc3\xa4m\xc3\xa4ll\xc3\xa4 kulkutien\xc3\xa4\xc3\xa4n istutusta, niitty\xc3\xa4 tai peltoa, on kyseess\xc3\xa4 vahingonteko. Maaper\xc3\xa4n hallinnan loukkaamisesta rangaistaan tapauksissa, joissa sen alkuper\xc3\xa4inen muoto muuttuu tilap\xc3\xa4isesti tai pysyv\xc3\xa4sti toisenlaiseksi. Maa-aineksen anastaminen t\xc3\xa4ytt\xc3\xa4\xc3\xa4 varkaus- tai kavallusrikosten tunnusmerkist\xc3\xb6n._NEWLINE_Kolmas kohta koskee valtauksia. Sellaisena ei kuitenkaan pidet\xc3\xa4 tilap\xc3\xa4ist\xc3\xa4 leiriytymist\xc3\xa4 toisen maalle, vaan lainkohdassa tarkoitetaan pitk\xc3\xa4aikaista luvatonta oleskelua. Jokamiehenoikeuden mukaan muun muassa parin p\xc3\xa4iv\xc3\xa4n telttailu on sallittua, kunhan siit\xc3\xa4 ei aiheudu vahinkoa eik\xc3\xa4 sill\xc3\xa4 rikota kotirauhaa. S\xc3\xa4\xc3\xa4nn\xc3\xb6ksess\xc3\xa4 mainittu rakennus tai sen osa voi olla oikeudellisesti irtainta tai kiinte\xc3\xa4\xc3\xa4 omaisuutta. S\xc3\xa4\xc3\xa4nn\xc3\xb6ksell\xc3\xa4 on k\xc3\xa4ytt\xc3\xb6\xc3\xa4 esimerkiksi talonvaltausten yhteydess\xc3\xa4._NEWLINE_T\xc3\xa4t\xc3\xa4 rikoslain pyk\xc3\xa4l\xc3\xa4\xc3\xa4 ei voi soveltaa tapauksiin, joissa vuokralainen ei suostu muuttamaan pois kiinteist\xc3\xb6st\xc3\xa4 tai asunnosta vuokraoikeuden p\xc3\xa4\xc3\xa4tytty\xc3\xa4. Lains\xc3\xa4\xc3\xa4t\xc3\xa4j\xc3\xa4n mielest\xc3\xa4 se ei ole haltuunottoa. T\xc3\xa4llaista tekoa ei ole s\xc3\xa4\xc3\xa4detty rangaistavaksi miss\xc3\xa4\xc3\xa4n muussakaan rikoslain s\xc3\xa4\xc3\xa4nn\xc3\xb6ksess\xc3\xa4, vaan vuokranantajan oikeussuojan takeena on h\xc3\xa4\xc3\xa4t\xc3\xb6menettely._NEWLINE_Hallinnan loukkaukseen liittyy osittain oikeus lailliseen itseapuun. Kalastuslain mukaan vesialueen omistajalla, osakkaalla tai kalastusoikeuden haltijalla on oikeus ottaa talteen merkitsem\xc3\xa4t\xc3\xb6n pyydys ja siin\xc3\xa4 oleva saalis, jos pyydyksen omistajaa ei tavoiteta tai t\xc3\xa4m\xc3\xa4 ei kehotuksesta huolimatta poista pyydyst\xc3\xa4 tai viranomaisilta ei ole saatavilla riitt\xc3\xa4v\xc3\xa4\xc3\xa4 ja oikea-aikaista apua. Jokaisella on oikeus ottaa kiinni rikosta tekem\xc3\xa4ss\xc3\xa4 tai pakenemasta tavattu ep\xc3\xa4ilty, jos rikoksesta on mahdollista seurata vankeutta. Enimm\xc3\xa4israngaistus hallinnan loukkauksesta on kolme kuukautta vankeutta, joten t\xc3\xa4h\xc3\xa4n rikokseen syyllistyneeseen voidaan soveltaa yleist\xc3\xa4 kiinniotto-oikeutta._NEWLINE_Hallinnan loukkauksesta rangaistaan vain silloin, kun rikoksesta ei ole toisaalla lains\xc3\xa4\xc3\xa4d\xc3\xa4nn\xc3\xb6ss\xc3\xa4 s\xc3\xa4\xc3\xa4detty ankarampaa rangaistusta. S\xc3\xa4\xc3\xa4nn\xc3\xb6ksen toissijaisuuslauseketta sovelletaan esimerkiksi kavallus-, vahingonteko- ja varkausrikosten yhteydess\xc3\xa4. Hallinnan loukkausta k\xc3\xa4sittelev\xc3\xa4n s\xc3\xa4\xc3\xa4nn\xc3\xb6ksen toinen momentti sis\xc3\xa4lt\xc3\xa4\xc3\xa4 rajoituss\xc3\xa4\xc3\xa4nn\xc3\xb6ksen, jonka mukaan v\xc3\xa4h\xc3\xa4ist\xc3\xa4 haittaa aiheuttanutta tekoa ei pidet\xc3\xa4 hallinnan loukkauksena. Sill\xc3\xa4 karsitaan juttum\xc3\xa4\xc3\xa4r\xc3\xa4\xc3\xa4, jotta viranomaiset voivat keskitty\xc3\xa4 vain tarpeellisempina pidettyjen juttujen hoitamiseen.\n_START_SECTION_\nTurkisten vastustaminen\n_START_PARAGRAPH_\nKorkeimman oikeuden ratkaisussa KKO 2002:91 k\xc3\xa4sitell\xc3\xa4\xc3\xa4n tapausta, jossa virallinen syytt\xc3\xa4j\xc3\xa4 vaati A:lle ja B:lle rangaistusta hallinnan loukkauksesta ja haitanteosta virkamiehelle. Vastaajat olivat turkistarhausta vastustaneen mielenosoituksen yhteydess\xc3\xa4 Helsingiss\xc3\xa4 vuonna 1998 kytkeytyneet kaulastaan turkisliikkeen myym\xc3\xa4l\xc3\xa4n oveen polkupy\xc3\xb6r\xc3\xa4n U-lukkojen avulla. N\xc3\xa4in sis\xc3\xa4\xc3\xa4n- ja uloskulku myym\xc3\xa4l\xc3\xa4\xc3\xa4n estyi ja liikkeen myyntitoiminta keskeytyi. A ja B eiv\xc3\xa4t olleet kertoneet poliiseille lukkojen avainten sijaintia ja he olivat yritt\xc3\xa4neet est\xc3\xa4\xc3\xa4 lukkojen murtamisen kulmahiomakoneen avulla. Lukkojen avaamisen j\xc3\xa4lkeen vastaajat jouduttiin kantamaan poliisiautoon, koska he eiv\xc3\xa4t suostuneet itse k\xc3\xa4velem\xc3\xa4\xc3\xa4n._NEWLINE_Helsingin k\xc3\xa4r\xc3\xa4j\xc3\xa4oikeuden mukaan vastaajien menettely toteutti hallinnan loukkauksen ja haitantekoa virkamiehelle koskevan rikoksen tunnusmerkist\xc3\xb6n. A ja B olivat olleet teon tehdess\xc3\xa4\xc3\xa4n alle 18-vuotiaita ja tehneet suunnitelmallisen teon, joten kyse ei voinut olla ymm\xc3\xa4rt\xc3\xa4m\xc3\xa4tt\xc3\xb6myydest\xc3\xa4 tai harkitsemattomuudesta. K\xc3\xa4r\xc3\xa4j\xc3\xa4oikeus tuomitsi molemmat vastaajat nuorena henkil\xc3\xb6n\xc3\xa4 tehdyist\xc3\xa4 hallinnan loukkauksesta ja haitanteosta virkamiehelle yhteens\xc3\xa4 25 p\xc3\xa4iv\xc3\xa4sakon sakkorangaistukseen. Helsingin hovioikeus ei muuttanut k\xc3\xa4r\xc3\xa4j\xc3\xa4oikeuden tuomiota, ja korkein oikeus ei muuttanut hovioikeuden tuomiota.\n_START_SECTION_\nTien tukkiminen\n_START_PARAGRAPH_\nIt\xc3\xa4-Suomen hovioikeuden 9. marraskuuta 2004 antamassa ratkaisussa numero 1470 syytt\xc3\xa4j\xc3\xa4 vaati vastaajalle rangaistusta hallinnan loukkauksesta ja kotirauhan rikkomisesta. Vastaaja oli Puolangalla 2003 kasannut asianomistajien k\xc3\xa4ytt\xc3\xa4m\xc3\xa4lle m\xc3\xb6kkitielle useita kertoja puita kulkuesteeksi ja kiinnitt\xc3\xa4nyt useita kertoja kulkuesteisiin lappuja, joissa esitti vaatimuksia ja uhkauksia. Ensimm\xc3\xa4isten tapahtumien aikana asianomistajilla ei ollut tien k\xc3\xa4ytt\xc3\xb6\xc3\xb6n laillista oikeutta, vaan he saivat sen vasta my\xc3\xb6hemmin._NEWLINE_Kajaanin k\xc3\xa4r\xc3\xa4j\xc3\xa4oikeus katsoi, ettei vastaajan teko ollut hallinnan loukkaus, sill\xc3\xa4 siin\xc3\xa4 on kysymys kiinte\xc3\xa4n omaisuuden luvattomasta k\xc3\xa4yt\xc3\xb6st\xc3\xa4. Sellaisesta olisi ollut kysymys tapauksissa, joissa haltijaa estet\xc3\xa4\xc3\xa4n k\xc3\xa4ytt\xc3\xa4m\xc3\xa4st\xc3\xa4 omaisuuttaan esimerkiksi leiriytym\xc3\xa4ll\xc3\xa4 tai muutoin pitk\xc3\xa4aikaisesti oleskelemalla. K\xc3\xa4r\xc3\xa4j\xc3\xa4oikeus hylk\xc3\xa4si t\xc3\xa4m\xc3\xa4n syytteen ja siihen perustuvat asianomistajien korvausvaatimukset. Sen sijaan toisen syytekohdan osalta k\xc3\xa4r\xc3\xa4j\xc3\xa4oikeus katsoi vastaajan syyllistyneen kotirauhan rikkomiseen ja tuomitsi vastaajalle 40 p\xc3\xa4iv\xc3\xa4sakkoa sek\xc3\xa4 kummallekin asianomistajalle 500 euron korvauksen henkisest\xc3\xa4 k\xc3\xa4rsimyksest\xc3\xa4. It\xc3\xa4-Suomen hovioikeus katsoi, ett\xc3\xa4 vastaajan menettely oli rinnastettavissa toisen hallinnassa olevan maan haltuunottamiseen ja vastaaja n\xc3\xa4in ollen syyllistyi hallinnan loukkaukseen. Hovioikeus katsoi vastaajan syyllistyneen my\xc3\xb6s kotirauhan rikkomiseen ja tuomitsi teoista 50 p\xc3\xa4iv\xc3\xa4sakon yhteisen sakkorangaistuksen sek\xc3\xa4 pysytti henkisest\xc3\xa4 k\xc3\xa4rsimyksest\xc3\xa4 maksettavaksi tuomitun korvauksen ennallaan.\n_START_SECTION_\nS\xc3\xa4\xc3\xa4nn\xc3\xb6ksen historiaa\n_START_PARAGRAPH_\nNykyist\xc3\xa4 hallinnan loukkausta vastaavat s\xc3\xa4\xc3\xa4nn\xc3\xb6kset olivat aiemmin hajallaan rikoslaissa ja muissa s\xc3\xa4\xc3\xa4d\xc3\xb6ksiss\xc3\xa4. Hallinnan loukkausta koskevan yleiss\xc3\xa4\xc3\xa4nn\xc3\xb6ksen puutteen korvasi er\xc3\xa4ilt\xc3\xa4 osin varkautta, luvatonta k\xc3\xa4ytt\xc3\xb6\xc3\xb6nottamista ja vahingontekoa koskevat s\xc3\xa4\xc3\xa4nn\xc3\xb6kset. Alkuper\xc3\xa4isess\xc3\xa4 vuoden 1889 rikoslaissa oli vanhastaan joihinkin yksitt\xc3\xa4istapauksiin sovellettavia s\xc3\xa4\xc3\xa4nn\xc3\xb6ksi\xc3\xa4. T\xc3\xa4llainen oli esimerkiksi rikoslain 33.\xc2\xa0luvun 5\xc2\xa0\xc2\xa7, jossa s\xc3\xa4\xc3\xa4dettiin luvattomasta rakentamisesta toisen maalle sek\xc3\xa4 toisen maan kaivamisesta, kynt\xc3\xa4misest\xc3\xa4, siihen kylv\xc3\xa4misest\xc3\xa4 ja istuttamisesta. Toinen oli saman luvun 11\xc2\xa0\xc2\xa7, jossa s\xc3\xa4\xc3\xa4dettiin pihamaan luvattomasta k\xc3\xa4ytt\xc3\xa4misest\xc3\xa4 kulkutien\xc3\xa4. _NEWLINE_Omaan omaisuuteen kohdistuva hallinnan loukkaamistapaus sis\xc3\xa4ltyi rikoslain 38.\xc2\xa0luvun viidenteen pyk\xc3\xa4l\xc3\xa4\xc3\xa4n. Kirjallisuudessa t\xc3\xa4m\xc3\xa4n pyk\xc3\xa4l\xc3\xa4n sis\xc3\xa4lt\xc3\xa4m\xc3\xa4st\xc3\xa4 s\xc3\xa4\xc3\xa4nn\xc3\xb6ksest\xc3\xa4 k\xc3\xa4ytettiin nimityst\xc3\xa4 hallinnan luvaton anastus (lat. furtum possessionis), vaikka t\xc3\xa4llainen rikosnimike ei sis\xc3\xa4ltynytk\xc3\xa4\xc3\xa4n itse lakiin._NEWLINE_Hallinnan loukkaukseen liittyy osittain my\xc3\xb6s luvaton viljelys, joka tosin on hallinnan loukkausta laajempi k\xc3\xa4site. Rikoslain ohella hallinnan loukkaamiseen liittyi toisissa s\xc3\xa4\xc3\xa4d\xc3\xb6ksiss\xc3\xa4 olleita s\xc3\xa4\xc3\xa4nn\xc3\xb6ksi\xc3\xa4. Sellainen oli muun muassa vuoden 1734 lain maakaaren 18.\xc2\xa0luku._NEWLINE_Rikoslain 38.\xc2\xa0luvun 5.\xc2\xa0pyk\xc3\xa4l\xc3\xa4n kirjoitusasua modernisoitiin lainmuutoksella 1930 ja joitakin uusia momentteja pyk\xc3\xa4liin lis\xc3\xa4iltiin, mutta muuten s\xc3\xa4\xc3\xa4nn\xc3\xb6kset pysyiv\xc3\xa4t vuosikymmeni\xc3\xa4 samanlaisina. Nykyinen s\xc3\xa4\xc3\xa4nn\xc3\xb6s hallinnan loukkauksesta tuli voimaan vuoden 1991 alussa. Se sis\xc3\xa4ltyi Suomen rikoslains\xc3\xa4\xc3\xa4d\xc3\xa4nn\xc3\xb6n kokonaisuudistuksen ensimm\xc3\xa4iseen vaiheeseen. Rikoslaissa ei ollut aiemmin pelk\xc3\xa4st\xc3\xa4\xc3\xa4n hallintaa suojaavaa yleiss\xc3\xa4\xc3\xa4nn\xc3\xb6st\xc3\xa4, jollaisen puute tuli esille muun muassa rakennusten valtauksissa. Nimenomaisen s\xc3\xa4\xc3\xa4nn\xc3\xb6ksen puuttuessa hallinnan loukkaukset rangaistiin joskus omank\xc3\xa4denoikeutena, mutta sit\xc3\xa4 jouduttiin soveltamaan sellaisiinkin tapauksiin, joihin sit\xc3\xa4 ei alun perin ollut tarkoitettu. Vanhat rikoslain rangaistuss\xc3\xa4\xc3\xa4nn\xc3\xb6kset oli luotu maatalousvaltaisen yhteiskunnan tarpeisiin, ja monia s\xc3\xa4\xc3\xa4nn\xc3\xb6ksi\xc3\xa4 sovellettiin 1980-luvulla en\xc3\xa4\xc3\xa4 hyvin harvoin tai tuskin koskaan.'